તુલા રાશિના જાતકોને વ્યવસાય ભાવનો માલિક ચંદ્ર ગ્રહ છે, ચંદ્ર હેઠળ થતા વ્યવસાયમાં ખાણીપીણીની ચીજો, લોજીસ્ટીક્સ, પ્રવાસન વ્યવસાય અને હોટેલના વ્યવસાય તેમને ફળી શકે. એક વાત ચોક્કસ છે કે આ રાશિના જાતકો માટે નોકરી અને વ્યવસાયમાં પરિવર્તન ચાલતું જ રહે છે. બીજા અર્થમાં આ રાશિના જાતકો સમયાંતરે અને સંજોગ અનુસાર પોતાની આજીવિકાના સાધનોમાં પરિવર્તન કરતા રહે તે તેમને ખુબ ફાયદાકારક સિદ્ધ થશે. નોકરીમાં તેઓ દુરના સ્થળે નોકરીએ જોડાય તેની સંભાવના ઘણી રહેલી છે. ૨૨માં વર્ષની આસપાસ તેમને પ્રથમ કાર્ય હાથમાં લાગે છે. સલાહ સુચન કરતી સંસ્થાઓ, નાણાકીય સંસ્થાઓ અને કાયદાકીય સંસ્થાઓમાં તેઓ ઉત્તમ કાર્ય કરી શકે છે. અંદાજીત ૪૪માં વર્ષ પછી તેઓ સ્વતંત્ર વ્યવસાયમાં લાગી જતા હોય છે. તેઓનો મિત્રવર્ગ વિશાળ નથી હોતો, થોડા પણ પ્રતિભાશાળી વ્યક્તિઓને તેઓ મિત્ર તરીકે પસંદ કરતા હોય છે. સરકાર કે વહીવટી ક્ષેત્રમાં તેઓને સારા સંપર્ક હોય તેવું બની શકે, તેનું કારણ સામાજિક ભાવનો માલિક સૂર્ય છે.